b"\n_START_ARTICLE_\nKuolemanrangaistus\n_START_PARAGRAPH_\nKuolemanrangaistus on rikoksesta tuomitun henkil\xc3\xb6n surmaaminen rangaistukseksi. Kuolemanrangaistukseen tuomitseminen ja rangaistuksen t\xc3\xa4yt\xc3\xa4nt\xc3\xb6\xc3\xb6npano eli teloitus ovat eri asioita. Muun muassa Euroopan ihmisoikeussopimus ja Suomen perustuslaki kielt\xc3\xa4v\xc3\xa4t kuolemanrangaistuksen._NEWLINE_89\xc2\xa0% Amnestyn vuonna 2015 raportoimista kuolemanrangaistuksista  tapahtui  Saudi-Arabiassa, Iranissa ja Pakistanissa. Kiina teloittaa eniten ihmisi\xc3\xa4 maailmassa. Valko-Ven\xc3\xa4j\xc3\xa4 on ainoa eurooppalainen valtio, jossa kuolemanrangaistus on k\xc3\xa4yt\xc3\xb6ss\xc3\xa4.\n_START_SECTION_\nHistoriaa\n_START_PARAGRAPH_\nKuolemanrangaistusta on  k\xc3\xa4ytetty l\xc3\xa4hes kaikissa maissa rangaistuksena kaikkein vakavimmista rikoksista, esimerkiksi murhasta ja valtiopetoksesta. Usein teloitus j\xc3\xa4rjestettiin siten, ett\xc3\xa4 se synnytti julkista kansanhuvia. Joskus tunnetun rikollisen ruumis j\xc3\xa4tettiin teloituspaikalle tai ripustettiin n\xc3\xa4kyv\xc3\xa4lle paikalle kuten kaupungin portille varoitukseksi. Viel\xc3\xa4 1700-luvulla kuolemanrangaistus oli kaikissa Euroopan maissa yleinen rangaistus; muun muassa varkaat voitiin tuomita hirtett\xc3\xa4viksi. Koska kuolemantuomio oli yleinen, vakavimmista rikoksista teloitettavat tapettiin usein hitaalla ja tuskallisella tavalla._NEWLINE_Kuolemanrangaistusta on k\xc3\xa4ytetty my\xc3\xb6s armeijoissa sodan aikana yleisesti kurinpitokeinona; sotaoikeudet ovat usein langettaneet kuolemanrangaistuksia muun muassa pelkuruudesta, niskoittelusta, karkuruudesta ja kapinasta. My\xc3\xb6s vakoilijat on ollut tapana teloittaa kiinni saataessa. My\xc3\xb6s merirosvouksesta langetettiin 1700-1800-luvulla useissa maissa hirttotuomio. Merirosvouteen pakotetut saatettiin kuitenkin armahtaa._NEWLINE_Kuolemanrangaistuksen oikeutusta ja tarkoituksenmukaisuutta alettiin 1800-luvun kuluessa yh\xc3\xa4 enemm\xc3\xa4n kyseenalaistaa. Kun samaan aikaan vankilaolot j\xc3\xa4rjestettiin Euroopan maissa siten, ett\xc3\xa4 vakavimmatkin rikokset voitiin rauhan aikana sovittaa vankeudella, kuolemanrangaistuksen k\xc3\xa4ytt\xc3\xb6\xc3\xa4 v\xc3\xa4hennettiin voimakkaasti. Muun muassa Ruotsissa, Norjassa ja Tanskassa kuolemanrangaistus poistettiin rangaistusj\xc3\xa4rjestelm\xc3\xa4st\xc3\xa4 1900-luvun alkupuolella, joskin Norjassa ja Tanskassa sit\xc3\xa4 sovellettiin poikkeuksellisesti rangaistuksena muutamista t\xc3\xb6rkeimmist\xc3\xa4 toisen maailmansodan aikana tehdyist\xc3\xa4 maanpetoksista (esim. Norjan saksalaismielisen nukkehallituksen p\xc3\xa4\xc3\xa4ministeri Vidkun Quisling).\n_START_SECTION_\nNykyisin\n_START_PARAGRAPH_\nNykyisin l\xc3\xa4hes kaikki l\xc3\xa4nsimaat ja useat ihmisoikeussopimukset ovat kielt\xc3\xa4neet kuolemanrangaistuksen. Alaik\xc3\xa4isten kuolemantuomiot ovat l\xc3\xa4hes kaikkialla maailmassa kiellettyj\xc3\xa4._NEWLINE_Maailmassa on vuonna 2012 ainakin 29 maata, joiden laki edellytt\xc3\xa4\xc3\xa4 kuolemantuomiota tietyist\xc3\xa4 rikoksista. N\xc3\xa4iden maiden joukossa ei ole l\xc3\xa4nsimaita. Vuoden 2000 ja 2012 v\xc3\xa4lill\xc3\xa4 ainakin 18 maata luopui t\xc3\xa4llaisesta pakollisesta kuolemantuomiosta._NEWLINE_Nyky\xc3\xa4\xc3\xa4n eniten teloituksia toimeenpannaan Kiinassa, v\xc3\xa4kilukuun suhteutettuna m\xc3\xa4\xc3\xa4r\xc3\xa4n arvellaan olevan suurin Singaporessa. Teollisuusmaista (OECD) kuolemantuomiota k\xc3\xa4ytet\xc3\xa4\xc3\xa4n Yhdysvalloissa, Japanissa ja Etel\xc3\xa4-Koreassa._NEWLINE_Vuonna\xc2\xa02004 eniten teloituksia tapahtui Kiinassa, arviolta\xc2\xa03400, ja seuraavaksi eniten Iranissa,\xc2\xa0159, Vietnamissa,\xc2\xa064 ja Yhdysvalloissa,\xc2\xa059._NEWLINE_Maailman pitk\xc3\xa4aikaisin kuolemantuomiosta vankilassa istunut Iwao Hakamada vapautettiin 47 vuoden j\xc3\xa4lkeen Japanissa vuonna 2014, kun nykyajan DNA-tutkimukset osoittivat, etteiv\xc3\xa4t kuolemantuomion perusteena olleet veritahrat olleet Iwaon.\n_START_SECTION_\nEtyj-maat\n_START_PARAGRAPH_\nMuun muassa Euroopan ihmisoikeussopimus kielt\xc3\xa4\xc3\xa4 kuolemanrangaistuksen, ja l\xc3\xa4hes kaikki Euroopan valtiot ovat poistaneet sen k\xc3\xa4yt\xc3\xb6st\xc3\xa4. Etyj eli Euroopan turvallisuus- ja yhteisty\xc3\xb6j\xc3\xa4rjest\xc3\xb6 on merkitt\xc3\xa4v\xc3\xa4 alueellinen turvallisuusj\xc3\xa4rjest\xc3\xb6, jota Euroopan unioni pit\xc3\xa4\xc3\xa4 yhten\xc3\xa4 ihmisoikeuspolitiikan keskeisist\xc3\xa4 toimijoista. Etyj:n 55\xc2\xa0osanottajavaltiosta vain kolme\xc2\xa0\xe2\x80\x93 Uzbekistan, Valko-Ven\xc3\xa4j\xc3\xa4 ja Yhdysvallat\xc2\xa0\xe2\x80\x93 sallii kuolemantuomion._NEWLINE_Uzbekistanissa ja Valko-Ven\xc3\xa4j\xc3\xa4ll\xc3\xa4 ei pidet\xc3\xa4 virallista tilastoa teloituksista._NEWLINE_Viimeisin kuolemantuomioita t\xc3\xa4yt\xc3\xa4nt\xc3\xb6\xc3\xb6n pannut Euroopan neuvoston maa on Ukraina. Ukrainassa teloitukset olivat valtionsalaisuuksia, joista ei tiedotettu edes omaisille eik\xc3\xa4 niist\xc3\xa4 annettu lukuja julkisuuteen. Vuonna\xc2\xa01996 Ukrainassa teloitettiin Amnestyn mukaan 176\xc2\xa0ihmist\xc3\xa4. Tuona vuonna enemm\xc3\xa4n ihmisi\xc3\xa4 teloitettiin vain Kiinassa. Teloitukset suoritettiin pistoolinlaukauksella p\xc3\xa4\xc3\xa4h\xc3\xa4n._NEWLINE_Albaniassa kuolemantuomio on rauhan aikana kielletty, mutta mahdollinen sodan ja h\xc3\xa4t\xc3\xa4tilan aikana tehdyist\xc3\xa4 vakavista rikoksista. Latvia oli EU:ssa poikkeus, koska siell\xc3\xa4 kuolemantuomio oli mahdollinen murhasta sota-aikana vuoteen 2012 asti. EU on aina kuolemantuomiota vastaan._NEWLINE_Kuolemantuomio on juridisesti mahdollinen, mutta tosiasiallisesti kielletty nelj\xc3\xa4ss\xc3\xa4 maassa: Kazakstanissa presidentti s\xc3\xa4\xc3\xa4ti kuolemaantuomittujen armahduksesta ja elinik\xc3\xa4isest\xc3\xa4 vankeudesta vuoden\xc2\xa02004 alusta. S\xc3\xa4\xc3\xa4d\xc3\xb6st\xc3\xa4 noudatetaan siihen asti, kunnes kuolemantuomioiden kielt\xc3\xa4minen saadaan ratkaistuksi. Kirgisian perustuslaki sallii ampumisen joistakin rikoksista, mutta presidentti on antanut useita per\xc3\xa4tt\xc3\xa4isi\xc3\xa4 armahduss\xc3\xa4\xc3\xa4nn\xc3\xb6ksi\xc3\xa4. Tad\xc5\xbeikistanin laki sallii ampumisen joistakin rikoksista, mutta 30. huhtikuuta 2004 l\xc3\xa4htien presidentin armahdus on mahdollistanut tilalle 25-vuotisen vankeuden. Ven\xc3\xa4j\xc3\xa4n laki sallii ampumisen, mutta presidentti on armahtanut vuodesta\xc2\xa01996. Kuolemantuomion tilalle on m\xc3\xa4\xc3\xa4r\xc3\xa4tty 25\xc2\xa0vuotta vankeutta. Vuonna 2009 Ven\xc3\xa4j\xc3\xa4n perustuslakituomioistuin kielsi kuolemantuomion.\n_START_SECTION_\nMuualla\n_START_PARAGRAPH_\nNykyajan tunnetuin kuolemanrangaistukseen tuomittu lienee Irakin entinen diktaattori Saddam Hussein. H\xc3\xa4net teloitettiin 30. joulukuuta 2006 hirtt\xc3\xa4m\xc3\xa4ll\xc3\xa4._NEWLINE_Kansainv\xc3\xa4list\xc3\xa4 n\xc3\xa4kyvyytt\xc3\xa4 ovat my\xc3\xb6s saaneet homoseksuaalien Mahmoud Asgarin ja Ayaz Marhonin teloitukset Iranissa vuonna 2005.\n_START_SECTION_\nKannatus ja vastustus\n_START_PARAGRAPH_\nYhdysvaltalaisista 60\xc2\xa0% kannatti ja 35\xc2\xa0% vastusti kuolemanrangaistuksen k\xc3\xa4ytt\xc3\xb6\xc3\xa4 tuomittujen murhaajien rangaistuksena vuoden 2013 kyselyss\xc3\xa4. Kannatus on laskenut vuoden 1994 korkeimmasta lukemasta, joka oli 80\xc2\xa0%, ja on alimmillaan 41 vuoteen. Republikaaneista 81\xc2\xa0%, demokraateista 47\xc2\xa0% ja muista 60\xc2\xa0% kannattaa kuolemanrangaistusta. 44\xc2\xa0% vastaajista haluaisi kuolemanrangaistusta k\xc3\xa4ytett\xc3\xa4v\xc3\xa4n nykyist\xc3\xa4 useammin._NEWLINE_Vuonna 2006 laaditun tutkimuksen mukaan Suomessa kuolemanrangaistusta vastustaa 63\xc2\xa0% ja kannattaa 29\xc2\xa0% (miehist\xc3\xa4 36\xc2\xa0%, naisista 22\xc2\xa0\xc2\xa0%) suomalaisista. Kuolemanrangaistusta kannattivat eniten keski-ik\xc3\xa4iset miehet. Keskustalaisista kuolemanrangaistusta kannattaisi 30\xc2\xa0%; kokoomuslaisilla kannatus on 29\xc2\xa0% ja vihreill\xc3\xa4 28\xc2\xa0%. Vuonna 2011 laaditun tutkimuksen mukaan 19\xc2\xa0% suomalaisista hyv\xc3\xa4ksyy kuolemanrangaistuksen, 29\xc2\xa0% hyv\xc3\xa4ksyy kuolemanrangaistuksen joissakin tilanteissa ja 48\xc2\xa0% ei hyv\xc3\xa4ksy kuolemanrangaistusta lainkaan. Ik\xc3\xa4luokista 25\xe2\x80\x9349-vuotiaat ovat my\xc3\xb6t\xc3\xa4mielisimpi\xc3\xa4 kuolemanrangaistukselle, heist\xc3\xa4 jopa 60\xc2\xa0% hyv\xc3\xa4ksyy kuolemanrangaistuksen ainakin joskus, kriittisimpi\xc3\xa4 ovat 60\xe2\x80\x9374-vuotiaat. Perussuomalaiset olivat ainoita, joiden kannattajista enemmist\xc3\xb6 kannatti kuolemanrangaistusta. Perussuomalaisista ainoastaan 16\xc2\xa0% ei hyv\xc3\xa4ksy kuolemanrangaistusta lainkaan. Helsingin Sanomien haastattelun perusteella osa kuolemanrangaistuksen hyv\xc3\xa4ksyjist\xc3\xa4 vastusti kuolemanrangaistuksen laillistamista Suomessa.\n_START_SECTION_\nMenetelm\xc3\xa4t\n_START_PARAGRAPH_\nKuolemanrangaistuksia on toteutettu monilla eri menetelmill\xc3\xa4, joista menneisyydess\xc3\xa4 yleisi\xc3\xa4 olivat hevosilla repiminen, kivitys, teilaaminen, ristiinnaulitseminen, hirtt\xc3\xa4minen, seiv\xc3\xa4st\xc3\xa4minen ja mestaus. N\xc3\xa4m\xc3\xa4 ovat p\xc3\xa4\xc3\xa4osin v\xc3\xa4istyneet, kun kuolemanrangaistuksen merkitys yhteiskuntarauhan yll\xc3\xa4pit\xc3\xa4j\xc3\xa4n\xc3\xa4 on v\xc3\xa4hentynyt._NEWLINE_Teloitus suoritetaan maailmassa nykyisin yleens\xc3\xa4 jollain yhdeks\xc3\xa4st\xc3\xa4 eri menetelm\xc3\xa4st\xc3\xa4, jotka ovat eri maiden laeissa auktorisoinnin yleisyysj\xc3\xa4rjestyksess\xc3\xa4 (22. kes\xc3\xa4kuuta 2012 tilanteen mukaan): hirtt\xc3\xa4minen, teloitusryhm\xc3\xa4n edess\xc3\xa4 ampuminen (monta laukausta yht\xc3\xa4 aikaa) tai muu ampuminen (yksi laukaus), kivitys, myrkkyruiske, mestaus, kaasukammio, s\xc3\xa4hk\xc3\xb6tuoli tai pudottaminen. Joidenkin maiden lait auktorisoivat useamman kuin yhden teloitustavan._NEWLINE_Hirtt\xc3\xa4misen auktorisoi teloitustavaksi 60 maan laki, mukaan lukien Japani, Intia, Etel\xc3\xa4-Korea ja Yhdysvallat. 29 maata auktorisoi ampumisen teloitusryhm\xc3\xa4n edess\xc3\xa4, mukaan lukien Kuuba, Etel\xc3\xa4-Korea ja Yhdysvallat. 23 muuta auktorisoi teloituksen yhdell\xc3\xa4 laukauksella, kuten Valko-Ven\xc3\xa4j\xc3\xa4, Intia, Pohjois-Korea ja Ven\xc3\xa4j\xc3\xa4. Kivityksen auktorisoi yhdeks\xc3\xa4n maata, kaikki islamilaisia. Myrkkyruiske auktorisoidaan kuuden (Kiina, Guatemala, Taiwan, Thaimaa, Yhdysvallat ja Vietnam) ja mestaus viiden maan laissa (Benin, Kongo, Iran, Saudi-Arabia ja Jemen).\n_START_SECTION_\nNaiset\n_START_PARAGRAPH_\nNaisia tuomitaan kuolemanrangaistukseen huomattavasti miehi\xc3\xa4 harvemmin. Esimerkiksi Yhdysvalloissa vuoden 1608 j\xc3\xa4lkeen teloitetuista naisia on 2,9\xc2\xa0% sek\xc3\xa4 vuosien 1973\xe2\x80\x932011 v\xc3\xa4lill\xc3\xa4 kuolemaan tuomituista naisia on 2,1\xc2\xa0%. Kuolemantuomion sallivista maista viiden (Valko-Ven\xc3\xa4j\xc3\xa4, Guatemala, Mongolia, Ven\xc3\xa4j\xc3\xa4 ja Tad\xc5\xbeikistan) lain mukaan naisia ei voi tuomita  koskaan kuolemaan. Monessa niist\xc3\xa4kin maista, joissa naisten kuolemantuomio sallitaan, nuorten lasten \xc3\xa4iti\xc3\xa4 ei saa teloittaa. Ainoastaan Saint Kitts ja Nevisiss\xc3\xa4 voidaan raskaana oleva nainen lain mukaan teloittaa. Joissain maissa raskaana olevan naisen tuomiota lyk\xc3\xa4t\xc3\xa4\xc3\xa4n ja toisissa se muutetaan vankeusrangaistuksesi.\n_START_SECTION_\nAlaik\xc3\xa4iset\n_START_PARAGRAPH_\nMoni kansainv\xc3\xa4linen sopimus kielt\xc3\xa4\xc3\xa4 alaik\xc3\xa4isten teloittamisen, ja suurin osa kuolemantuomion s\xc3\xa4ilytt\xc3\xa4neist\xc3\xa4 maista kielt\xc3\xa4\xc3\xa4 sen omassa lains\xc3\xa4\xc3\xa4d\xc3\xa4nn\xc3\xb6ss\xc3\xa4\xc3\xa4n. Joissain maissa, etenkin Iranissa, alaik\xc3\xa4isi\xc3\xa4 tuomitaan kuitenkin edelleen kuolemaan. Monissa kehitysmaissa ihmisten syntym\xc3\xa4tiedot ovat usein puutteellisia, mink\xc3\xa4 seurauksena alaik\xc3\xa4isi\xc3\xa4kin saatetaan teloittaa._NEWLINE_Yhdysvalloissa alaik\xc3\xa4isen\xc3\xa4 on entisaikoina tuomittu esimerkiksi George Stinney (teloitettiin 14-vuotiaana kahdesta murhasta 1944), James Arcene (teloitettiin 10-vuotiaana tehdyst\xc3\xa4 rikoksesta Arkansas'ssa 1885), Hannah Ocuish (teloitettiin 12-vuotiaana 6-vuotiaan tyt\xc3\xb6n murhasta 1786) ja Thomas Graunger (teloitettiin 16-vuotiaana 1642)."